ธปท.ขยัับทุนสำรองทำบาทนิ่ง
แบงก์คาด ธปท.ปรับตะกร้าเงิน ลดสัดส่วนถือครองเงินเหรียญสหรัฐ ทำให้ค่าเงินบาทนิ่งเกาะไปกับค่าเงินเหรียญสหรัฐ
9 มี.ค. 2558

แบงก์คาด ธปท.ปรับตะกร้าเงิน ลดสัดส่วนถือครองเงินเหรียญสหรัฐ ทำให้ค่าเงินบาทนิ่งเกาะไปกับค่าเงินเหรียญสหรัฐ
นายกอบสิทธิ์ ศิลปชัย ผู้บริหารงานวิจัยเศรษฐกิจและตลาดทุน ธนาคารกสิกรไทย เปิดเผยว่า ในช่วง 2 เดือนแรกของปีนี้ ค่าเงินบาทค่อนข้างนิ่งมาก เมื่อเทียบกับค่าเงินของประเทศอื่นที่อ่อนค่าลง 
ทั้งนี้ ประเมินสาเหตุที่เงินบาทนิ่งไว้ 2 ปัจจัย คือ สะท้อนถึงความมีเสถียรภาพของประเทศที่นักลงทุนมั่นใจว่าไทยไม่มีความเสี่ยงในการผิดนัดชำระหนี้ต่างประเทศ (Credit Default Swap) และธนาคารแห่งประเทศไทย (ธปท.) ปรับสัดส่วนสกุลเงินทุนสำรอง โดยลดการถือครองเงินเหรียญสหรัฐลง เพื่อลดความเสี่ยงขาดทุนและรองรับการปรับขึ้นดอกเบี้ยสหรัฐ
นายกอบสิทธิ์ กล่าวว่า สัญญาณบ่งชี้ว่า ธปท.กำลังปรับงบการเงิน คือ ทุนสำรองระหว่างประเทศลดลงมากกว่าเงินทุนไหลเข้า โดยทุนสำรองลด 15% แต่เงินทุนไหลเข้าอยู่ที่ 10% นอกจากนี้ พันธบัตรรัฐบาลสหรัฐที่ไทยถือครองจากต้นปี 2556 อยู่ที่ 6.8 หมื่นล้านเหรียญสหรัฐ แต่ล่าสุดกระทรวงการคลังสหรัฐระบุว่าไทยถือครองเหลือ 3.3 หมื่นล้านเหรียญสหรัฐ
“เงินบาทนิ่งก็ถือเป็นดาบสองคม ทางหนึ่งสะท้อนว่าเสถียรภาพเราดี แต่อีกด้านความสามารถแข่งขันของผู้ส่งออกก็ลดลง ซึ่งไม่ใช่ว่าค่าเงินบาทแข็ง แต่เพราะเงินบาทเกาะไปกับเงินเหรียญสหรัฐ ขณะที่เมื่อสกุลเงินประเทศอื่นอ่อนค่าลงเมื่อเทียบสหรัฐ เปรียบเทียบก็เหมือนเราจอดรถอยู่กับที่ ขณะที่คนอื่นใส่เกียร์ถอย” นายกอบสิทธิ์ กล่าว
ทั้งนี้ การประชุมคณะกรรมการนโยบายการเงิน (กนง.) วันที่ 11 มี.ค.นี้ คาดว่า กนง.จะมีมติคงอัตราดอกเบี้ยนโยบาย 2% ต่อไป แต่คะแนนเสียงอาจไม่เป็นเอกฉันท์ เนื่องจากมีปัจจัยภาวะเศรษฐกิจที่ฟื้นตัวช้า และมีแรงกดดันจากภาคเอกชนที่ต้องการให้ลดดอกเบี้ยลงเพื่อหวังให้เงินบาทอ่อนค่า
นายกอบศักดิ์ ภูตระกูล ผู้ช่วยผู้จัดการใหญ่ ธนาคารกรุงเทพ กล่าวถึงการที่ภาคธุรกิจเรียกร้องให้ กนง.ลดดอกเบี้ยนโยบายลงเพื่อหวังให้เงินบาทอ่อนค่าว่า การลดดอกเบี้ยไม่ได้ทำให้เงินบาทอ่อนค่าลง สังเกตได้จากสหรัฐที่ตอนนี้ดอกเบี้ยยังอยู่ 0-0.25% แต่ค่าเงินเหรียญสหรัฐยังแข็งขึ้นเรื่อยๆ
นายกอบศักดิ์ กล่าวต่อไปว่า ดอกเบี้ยไม่ใช่สาระสำคัญที่ทำให้เศรษฐกิจชะลอตัว เป็นแค่ตัวส่งทางเศรษฐกิจตัวหนี่งที่อาจจะลดเพื่อเสริมสร้างกำลังใจได้ แต่อย่าคิดว่าจะเป็นทางออก เพราะปัญหาเศรษฐกิจไทยไม่ได้อยู่ที่ดอกเบี้ย แต่อยู่ที่คนมีหนี้จนไม่มีใช้จ่าย คนไม่ลงทุนเพราะไม่แน่ใจว่าโครงการรัฐจะลงเข็มจริงเมื่อไหร่